
Nezde védett botanikai értékei és tájtörténete

Dolgozatom témája Nyugat - Külső – Somogy északkeleti területén, Nezdén található száraz gyepfoltok védett és ritka növényfajainak felkutatása, állománynagyságuk felmérése. Valamint Nezde tájtörténetének áttekintése.
A tájtörténeti kutatásokban elsősorban a Katonai Felmérés térképeire támaszkodtam. A védett növények felmérése érdekében a területet tizenegy mintaterületre osztottam, a terepbejárásokat 2013-2014 - ben végeztem. A védett növényfajok előfordulási adatai számolással, ill. becsléssel kerültek rögzítésre. Elkészült a terület összesített fajlistája, melyből az élőhelytípusokra következtettem.
Az első és második katonai felmérés térképei közt szembetűnő különbségek figyelhetők meg, melyek a térségben mindig is jelentős szerepet játszott szőlő-, és gyümölcstermesztés előretörését, a mindennapi megélhetést biztosító szántóföldek térhódítását szemléltetik. Erre az időszakra tehető a terült képét meghatározó fasorok, muzsdák keletkezése is.
A vizsgált területek a löszgyepek, kötött talajú sztyeprétek (H5a) és a galagonyás – kökényes – borókás szárazcserjések (P2b) élőhely kategóriákba sorolhatóak. A mintaterületek mindegyikén több védett növényfaj található, ezek eloszlása azonban nagy változatosságot mutat. Legnagyobb mennyiségben a „Második domb” mintaterületein fordulnak elő. Szembetűnő különbséget mutat a „Szkíta-Golgota” és a „Második domb” mintaterületein felvett védett növényfajok egyedszáma. Ennek oka a legeltetés későbbi felhagyása a „Második dombon”, ahol három olyan védett növényfaj is előfordul, amely a „Szkíta-golgotán” nem.
Az általam vizsgált területről az agár sisakoskosbor (Anacamtis morio), a tavaszi hérics (Adonis vernalis) és a sömörös pettyeskosbor (Neotinea ustulata subsp. aestivalis) előfordulása eddig nem volt ismert.
A régi szántók helyén kialakult gyümölcsösök gazdag színfoltjai tájainknak. Extenzív hasznosításuk lehetőséget teremtett védett természeti értékeink túlélésére. Ám felhagyásukkal s ezt követő becserjésedésükkel, az inváziós növényfajok terjedésével veszélybe kerültek ezen élőhelyek. Ezért is olyan fontos e természetvédelmi területek megóvása. Figyelmet és megbecsülést érdemelnek.



